Diari Oficial de la Generalitat Valenciana


Sumari del DOGV 8951, del 13-11-2020 (2020/9416)

Informació pública de l'aprovació de l'informe ambiental i territorial estratègic de la modificació puntual número 2 del Pla parcial del sector turístic residencial SUR-T-1 Sant Gregori.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8951

Data del DOGV
:   13-11-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/9416


Data del document
:   28-10-2020

Organisme emissor
:   Ajuntament de Borriana

Tipus de document
:   Anunci

Descriptors 

:   * Borriana
    * pla d'urbanisme
    * administració local

Informació pública de l'aprovació de l'informe ambiental i territorial estratègic de la modificació puntual número 2 del Pla parcial del sector turístic residencial SUR-T-1 Sant Gregori. [2020/9416]  
L'Alcaldia Presidència, el 15 d'octubre de 2020, ha adoptat resolució 2020-3235 amb el següent tenor literal:  
«Resolució d'informe ambiental i territorial estratègic de la modificació puntual número 2 del Pla parcial del sector turístic residencial SUR-T-1 Sant Gregori de Borriana  
Vist el document inicial estratègic de la modificació puntual núm. 2 del Pla parcial del sector de sòl urbanitzable residencial SUR-T-1 Sant Gregori de Borriana, presentat en data 11 de desembre de 2019 (RE 4162) per la mercantil Proyecto Hotelero Mediterráneo, SL (exp. 9121/2019); i tenint en compte:  
  
I. Legislació aplicable  
L'avaluació ambiental és l'instrument de prevenció que permet integrar els aspectes ambientals en la presa de decisions de plans i programes, incorporant criteris de sostenibilitat que garantisquen una adequada prevenció dels impactes ambientals concrets que es puguen generar, al mateix temps que estableix mecanismes de correcció o compensació.  
  
Aquesta obligatòria avaluació de les repercussions de determinats plans i programes en el medi ambient va ser establida per la Directiva 2001/42/CE del Parlament Europeu i del Consell, de 27 de juny de 2001; i la seua transposició a l'ordenament jurídic espanyol es materialitza en la Llei 21/2013, de 9 de desembre, de l'Estat, d'avaluació ambiental.  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en el seu article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
L'avaluació ambiental i territorial estratègica dels plans i programes es recull en la nostra normativa autonòmica en la Llei 5/2014, de 25 de juliol, d'ordenació del territori, urbanisme i paisatge (d'ara en avant, LOTUP), que regula una tramitació ambiental i urbanística unificada, distingint dos tipus de procediments, ordinari i simplificat, d'avaluació ambiental i territorial estratègica, sent l'òrgan ambiental i territorial el que resoldrà sobre aquests casos tenint en consideració els criteris de l'annex VIII d'aquesta llei.  
  
II. Planejament vigent  
El Pla general de Borriana es va aprovar definitivament mitjançant resolució del conseller d'Obres Publiques de la Generalitat Valenciana de data 21 d'abril de 1995. L'acord d'aprovació es va publicar en el BOP de 30 de maig de 1995 i les normes urbanístiques, en el BOP de 3 de juny del mateix any (BOP 30.05.1995 i 03.06.1995).  
El Pla general de Borriana va ser objecte d'avaluació ambiental (expedient 6/3539-BRY) i es va emetre Declaració d'impacte ambiental en data 10 d'abril de 1995, amb condicionants.  
La Declaració d'impacte ambiental de l'homologació modificativa, pla parcial, programa i estudi d'impacte ambiental del sector Golf Sant Gregori va ser dictada el 18 de juny de 2003 (exp. 408/01-AIA).  
  
L'homologació global del Pla general de Borriana a la Llei 6/1994, reguladora de l'activitat urbanística (LRAU), va ser aprovada definitivament per la Comissió Territorial d'Urbanisme de Castelló en la seua sessió de 12 de desembre de 2003 (DOGV 11.02.2004), constituint aquesta homologació el planejament vigent del municipi.  
El Pla parcial del sector SUR-T-1 Sant Gregori del Pla general va ser aprovat pel Ple de l'Ajuntament el 17 de gener de 2005 (BOP 142, 28.11.2006, i DOGV 5438, 29.01.2007).  
La directora general de Gestió del Medi Natural va modificar la Declaració d'impacte ambiental de l'homologació modificativa, pla parcial, programa i estudi d'impacte ambiental del sector Golf Sant Gregori per la Resolució de 29 de desembre de 2009.  
Per acord de 7 de febrer de 2013 (BOP 26, 28.02.2013), el Ple d'aquest Ajuntament va aprovar la modificació puntual núm. 1 de l'esmentat pla parcial, a fi de permetre la transferència d'edificabilitat de les parcel·les qualificades UFA i UFH a les parcel·les qualificades d'EDA.  
  
III. Modificació puntual número 2 del Pla parcial del sector turístic residencial SUR-T-1 Sant Gregori de Borriana: objecte i característiques  
Tal com es recull en la documentació aportada i segons l'informe de l'arquitecte municipal, la modificació puntual núm. 2 del Pla parcial del sector SUR-T-1, a la qual es refereix el Document inicial estratègic presentat, té per objecte permetre l'ús terciari hoteler en les parcel·les qualificades com a zona d'edificació oberta (codi EDA), afectant exclusivament la compatibilitat de l'ús hoteler en aquesta zona urbanística, sense increment de l'edificabilitat establida en el pla.  
  
L'àmbit de la modificació coincideix íntegrament amb el del sòl urbanitzable inclòs en l'àmbit del Pla parcial.  
La modificació proposada afecta documents escrits del Pla parcial amb eficàcia normativa, en particular es modifiquen les ordenances particulars específiques de la zona d'edificació oberta residencial plurifamiliar, exceptuant l'ús hoteler dels usos prohibits i establint la seua compatibilitat, amb les següents condicions:  
f) T. hoteler  
S'admet l'ús hoteler (allotjament temporal hoteler regulat per la seua legislació sectorial específica) tal com es defineix en el present Pla parcial, atesos els paràmetres urbanístics indicats per a la zona EDA.  
  
La modificació puntual del Pla parcial conté un estudi d'integració paisatgística que assenyala que «atés que la present modificació no altera l'edificabilitat, ni l'ocupació, ni les altures de l'edificació, i entenent que la tipologia constructiva de l'edificació oberta, residencial plurifamiliar (EDA) i del terciari hoteler és similar, es considera que la modificació proposada no incidirà en la futura imatge de l'àmbit, ni el paisatge ja definits en el planejament aprovat».  
  
L'arquitecte municipal ha emés informe favorable sobre aquesta proposta de modificació, assenyalant que afecta únicament i exclusivament l'ordenació detallada de sòl urbanitzable, i que és coherent amb la regulació establida, tant en les normes pròpies del Pla parcial com en les normes urbanístiques del Pla general.  
D'aquesta forma, la modificació del Pla parcial que s'avalua quedaria emmarcada dins dels supòsits recollits en l'apartat 1r de l'article 48.c LOTUP, en la mesura que afecta únicament i exclusivament l'ordenació detallada de sòl urbà definida en la Llei 5/2014, de 25 de juliol.  
  
IV. Identificació i valoració de possibles efectes sobre el medi ambient  
Tenint en consideració les característiques de la modificació del planejament parcial proposada conten en l'expedient els informes emesos pels serveis tècnics municipals, que permeten a l'òrgan ambiental determinar el procediment d'avaluació ambiental -ordinari o simplificat- que cal seguir.  
L'informe de l'arquitecte municipal de 18 de desembre de 2019 considera que resulta d'aplicació el procediment simplificat d'avaluació ambiental i territorial estratègica, ja que s'està dins dels supòsits de l'apartat 3 de l'article 46 de la LOTUP. A aquest efecte, ha comprovat que en la documentació presentada s'inclou el contingut dels números 1 i 2 de l'article 50 de la LOTUP.  
Així mateix l'informe tècnic de 8 d'octubre de 2019 assenyala que la modificació proposada no produeix cap efecte sobre el medi ambient, el canvi climàtic o sobre altres elements estratègics del territori.  
  
La naturalesa menor de la modificació exclou la potencialitat que cause cap efecte en relació amb el paisatge, el trànsit, la mobilitat i transport, el potencial d'habitatge i de sòl per a activitats econòmiques, en l'àmbit d'impacte acústic o de risc d'inundabilitat, de la disponibilitat de recursos hídrics, d'impacte socioeconòmic, d'afecció al patrimoni cultural, a la Xarxa Natura 2000, o dimensió avaluable que necessite l'anàlisi de la viabilitat i sostenibilitat econòmica de l'actuació o de la fixació d'indicadors per al seguiment de la seua execució, de manera que no s'ha considerat preceptiu acompanyar a la modificació puntual cap dels documents, estudis, avaluacions, informes o memòries referits a aquests aspectes.  
En particular, atesa l'escassa magnitud de l'actuació, es considera que la modificació del Pla parcial que es proposa no intervé en el paisatge, ja que es manté i potencia la consideració turisticoresidencial del sector, amb les condicions i mesures de protecció establides a tal fi, sense alterar cap de les seues determinacions i sense que s'incidisca en les condicions estètiques i visuals de l'entorn. Així mateix, no es provoquen nous impactes, diferents dels previstos pel planejament.  
  
Per això, d'acord amb els articles 6.4 i 40 de la LOTUP, s'ha considerat innecessari acompanyar un estudi de paisatge si bé es tramita un estudi d'integració paisatgística.  
Tenint en consideració les característiques de la proposta, els esmentats informes de l'arquitecte municipal de 8 d'octubre i 18 de desembre de 2019 van justificar que no fora necessari efectuar cap consulta a altres administracions sectorials competents en matèria de carreteres o viari urbà, mobilitat, paisatge, gestió de residus, protecció de recursos hídrics, vies pecuàries, afecció d'inundabilitat, acústic o altres, atés que no presenten valors afectats per la seua legislació sectorial.  
  
Per tot això cal considerar que, d'acord amb els criteris de l'annex VIII de la LOTUP, la modificació puntual núm. 2 del Pla parcial del sector SUR-T-1 no té efectes significatius sobre el medi ambient i el territori atés que la modificació avaluada no estableix el marc per a projectes i altres activitats subjectes a avaluació d'impacte ambiental; no influeix en altres plans i programes; no té incidència en el model territorial vigent en el municipi i no produeix increment en el consum de recursos; és procedent, doncs, que se sotmeta al procediment d'avaluació ambiental i estratègica simplificat.  
  
V. Òrgan competent  
D'acord amb l'article 48.c de la LOTUP, l'òrgan ambiental i territorial realitza l'anàlisi tècnica dels expedients d'avaluació ambiental i territorial, formula les declaracions ambientals i territorials estratègiques, i en col·laboració amb l'òrgan promotor i substantiu, vetla per la integració dels aspectes ambientals, al costat dels territorials i funcionals, en l'elaboració del pla o del programa.  
La Llei 10/2015, de 29 de desembre, de mesures fiscals de gestió administrativa i financera i d'organització de la Generalitat, ha modificat l'apartat c de l'article 48 de la LOTUP, i relaciona els següents supòsits en els quals l'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental:  
1. En els instruments de planejament urbanístic que afecten únicament i exclusivament l'ordenació detallada del sòl urbà definida en la LOTUP.  
2. En els instruments de planejament urbanístic que, en el desenvolupament de planejament avaluat ambientalment, afecten únicament i exclusivament l'ordenació detallada del sòl urbanitzable definida en la LOTUP.  
3. En els instruments de planejament urbanístic que afecten únicament i exclusivament l'ordenació estructural del sòl urbà que compte amb els serveis urbanístics efectivament implantats, sense modificar l'ús dominant de la zona establida en l'ordenació estructural.  
  
Ha quedat dit en els informes tècnics emesos, que la modificació puntual núm. 2 del Pla parcial del sector SUR-T-1 afecta únicament i exclusivament l'ordenació detallada de sòl urbanitzable, sense que tinga efectes significatius sobre el medi ambient i el territori, per la qual cosa, d'acord amb aquesta nova redacció legal i per al present procediment, la competència d'òrgan ambiental i territorial correspon a l'Ajuntament de Borriana.  
De l'articulat de la Llei 7/1985, de 2 d'abril, reguladora de les bases de règim local (LRBRL), resulta que la competència en matèria d'avaluació ambiental territorial i estratègica no està assignada a cap òrgan, per la qual cosa, sobre la base de la competència residual atorgada per l'article 21.1.s d'aquest text legal, és l'Alcaldia Presidència de la corporació la que exerceix, en el present procediment, la condició d'òrgan ambiental i territorial municipal.  
A fi d'assistir l'Alcaldia Presidència en aquesta funció, el Ple de l'Ajuntament va acordar en data 12 de gener de 2017 (BOP 06.05.2017) la constitució de la Comissió d'Avaluació Ambiental de l'Ajuntament de Borriana, com a òrgan col·legiat de caràcter tècnic que realitza l'anàlisi dels expedients d'avaluació ambiental i territorial i formula i eleva a l'Alcaldia les propostes de resolució com a òrgan ambiental i territorial municipal.  
Per tot això, vista la proposta de resolució de la Comissió d'Avaluació Ambiental de 8 d'octubre de 2020 en la qual, atesa l'escassa incidència observada en els informes precedents, s'estima que és suficient la tramitació de l'avaluació ambiental i territorial estratègica simplificada per a determinar que la proposta de modificació puntual núm. 2 del Pla parcial del sector SUR-T-1, presentada l'11 de desembre de 2019 (RE 4162) per la mercantil Proyecto Hotelero Mediterráneo, SL, no té efectes significatius sobre el medi ambient i el territori; aquesta Alcaldia Presidència, d'acord amb el que es preveu en l'article 51 de la Llei 5/2014, de 25 de juliol, d'ordenació del territori, urbanisme i paisatge, resol:  
  
Primer  
Emetre informe ambiental i territorial estratègic de la proposta de modificació puntual núm. 2 del Pla parcial del sector SUR-T-1 Sant Gregori, resolent-se l'avaluació ambiental i territorial estratègica pel procediment simplificat per considerar que aquesta modificació no té efectes significatius sobre el medi ambient i el territori, d'acord amb els criteris establits en l'annex VIII de la LOTUP, els informes tècnics que consten en l'expedient i la proposta de la Comissió d'Avaluació Ambiental de l'Ajuntament de Borriana.  
  
Segon  
Donar compte de la present resolució al Ple de l'Ajuntament, com a òrgan substantiu, i indicar la procedència de continuar la tramitació de la modificació puntual núm. 2 del Pla parcial del sector SUR-T-1 d'acord amb l'article 57 i concordants del capítol III del títol III del llibre I de la LOTUP.  
  
Tercer  
Ordenar la publicació de la present resolució de l'informe ambiental i territorial estratègic pel procediment simplificat en el Diari Oficial de la Generalitat Valenciana, deixant constància que l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el DOGV no s'haguera procedit a l'aprovació del document avaluat en termini màxim de quatre anys des de la seua publicació.  
  
Quart  
Fer constar que, contra la present resolució, no és possible cap recurs, sense perjudici dels que, si escau, siguen procedents enfront de l'acte que aprove la modificació de l'instrument de planejament en tramitació.»  
  
Borriana, 28 d'octubre de 2020.- L'alcaldessa presidenta: María José Safont Melchor.